## Les Oficines de Coordinació de la Postemergència atenen un total de 10.057 sol·licituds per al cobrament de les ajudes urgents de la Generalitat

*** La Conselleria de Justícia i Interior ha habilitat 12 oficines en municipis afectats per la DANA per a informar i ajudar les persones damnificades en la tramitació d’estes sol·licituds**

La Conselleria de Justícia i Interior ha rebut un total de 10.057 sol·licituds per a tramitar les ajudes urgents de la Generalitat als damnificats per la DANA a través de les Oficines de Coordinació Postemergència habilitades en els municipis afectats.

Estes ajudes de concessió directa són les incloses en el Decret 163/2024, de 4 de novembre, del Consell, per a pal·liar la pèrdua de béns i estris de primera necessitat de les persones físiques, i que ascendixen a 6.000 euros per vivenda afectada. A mesura que es van rebent les sol·licituds d’estes ajudes, es procedix a la seua tramitació i pagament corresponent en els dies següents.

Així mateix, la Conselleria de Justícia i Interior ja ha posat en servici 12 oficines d’atenció per a gestionar les ajudes urgents de la Generalitat als damnificats per la DANA.

Estes oficines se situen en alguns dels municipis afectats, com Albal, Carlet, Aldaia, Algemesí, Alginet, Chiva, Benetússer, Paiporta, Utiel, Turís, Catarroja i Picanya.

L’objectiu d’estes oficines és informar les persones que han patit les conseqüències de la DANA sobre les ajudes habilitades per a pal·liar els seus efectes, així com la documentació necessària per a tramitar la sol·licitud.

A més, davant la falta d’internet o de dispositius per a fer la sol·licitud de manera telemàtica de moltes d’estes persones, en cada una de les oficines també es facilita el servici d’acompanyament per a tramitar estes ajudes.

L’horari de les Oficines de Coordinació de la Postemergència és de 8:30 hores a 17:30 hores.

**Ubicació de les oficines**

L’oficina d’Albal està situada en l’Ajuntament d’Albal (plaça del Jardí, 7), la d’Aldaia en l’edifici de Servicis Socials (carrer Coladors, 16), i la de Benetússer en l’edifici Nou Espai (avinguda Camí Nou, 36).

L’oficina de Catarroja s’ha situat en l’Ajuntament de Catarroja (Camí Reial, 22), la de Picanya en l’edifici Motor de Giner (passeig Motor de Giner) i la de Paiporta en l’Ajuntament (carrer Músic Vicent Prats i Tarazona).

A Carlet, l’oficina se situa en l’edifici Luis Vives (carrer Luis Vives, 28), en Algemesí en la Cambra Agrària (plaça d’Argentina, 1), a Alginet en la Casa de Cultura (carrer Arquebisbe Sanchis, 24 baix), i la de Turís en el Centre d’Associacions i Joventut (carrer Jaume I).

L’oficina de Chiva es troba en l’Agència de Desenrotllament Local (avinguda Mestre García Navarro, 1), i la d’Utiel en Servicis Socials (plaça de l’Ajuntament, 1).

Fecha: 09/11/2024